Overborgmesterens Sekretariat

Rådhuset

1599 København

Att.: Overborgmester Frank Jensen

Henvendelse vedr. salg af Smedestræde 2 i Valby

Valby Lokaludvalg har på dets møde d. 9. oktober 2012 besluttet at rette henvendelse til Overborgmesteren vedr. det muligt foranstående salg af det kommunale grundstykke beliggende på Smedestræde 2 i det centrale Valby.

Valby Lokaludvalg har i sensommeren haft sagen til naboorientering og har i den forbindelse udtalt sig kritisk overfor det konkrete projektforslag, der indeholder planer om opførsel af dagligvarebutik og boliger. Valby Lokaludvalgs høringssvar til det konkrete projektforslag er til orientering bilagt denne henvendelse.

Valby Lokaludvalg ser imidlertid sagen som principiel idet der i den konkrete sag er tale om salg af et centralt placeret kommunalt grundstykke – der både på kort og på lang sigt – kan udnyttes til almennyttige formål og derigennem være med til at fastholde og styrke det karakteristiske bymiljø i det centrale Valby. Konkret forslår Valby Lokaludvalg at grunden udnyttes til en ny central kulturinstitution indeholdende bibliotek og teatersal - et byggeri, der kan afhjælpe de pladsmæssige problemer og akustiske udfordringer, der eksisterer omkring det nuværende Valby Bibliotek og Prøvehallen. Valby Lokaludvalg er pt. i færd med at udarbejde en projektskitse, der illustrere hvordan en ny kulturinstitution på Smedestræde 2 kan imødekomme de aktuelle behov og udfordringer på kultur- og fritidsområdet og samtidig kan indarbejdes således at der skabes en klar forbindelse og sammenhæng til det omkringliggende karakteristiske bymiljø.

På baggrund af ovenstående opfordrer Valby Lokaludvalg Overborgmesteren til at stille det planlagte salg af ”Smedestræde 2” i bero.

Med venlig hilsen

Lisbeth Ritter Michael Fjeldsøe

Formand for Valby Lokaludvalg Forman for plangruppen